શ્રીમદ્ ભાગવતના દશમા સ્કંધના ઉત્તરાર્ધમાં ‘સ્યમન્તક ઉપાખ્યાન’ નામના ૫૬મા અધ્યાયમાં એની વાત આવે છે. સત્રાજિત નામના યાદવ પાસે આ સ્યમન્તક મણિ હતો. તે મણિ દરરોજ આઠ ભાર સોનું આપતો. તે મણિ રાજા પાસે હોય તો રાજા પ્રજાનાં કલ્યાણ કાર્યો માટે તેનો સદુપયોગ કરી શકે. એમ જાણી ભગવાન શ્રીકૃષ્ણે સત્રાજિતને કહ્યું કે તેણે તે મણિ રાજા ઉગ્રસેનને આપી દેવો જોઈએ. પણ સત્રાજિતને તે વાત પસંદ આવી નહીં એટલે તેણે તે પોતાની પાસે રાખ્યો.